**KLAIPĖDOS MIESTO SAVIVALDYBĖS TARYBA**

**KOLEGIJOS POSĖDŽIO PROTOKOLAS**

2021-04-28 Nr. TAK-3

Posėdis vyko 2021-04-22. Pradžia 9.00 val.

Posėdžio pirmininkas – Vytautas Grubliauskas.

Posėdžio sekretorius – Modestas Vitkus.

Posėdyje (nuotoliniu būdu) dalyvavo Klaipėdos miesto savivaldybės kolegijos (toliau – Kolegijos) nariai: Arvydas Cesiulis, Arūnas Barbšys, Kazys Bagdonas, Saulius Budinas, Laima Juknienė, Aidas Kaveckis, Alvidas Šimkus, Rimantas Taraškevičius, Andrius Petraitis, Judita Simonavičiūtė, Arvydas Vaitkus.

Posėdyje dalyvavo Klaipėdos miesto savivaldybės (toliau – Savivaldybės) administracijos darbuotojai: G. Neniškis, A. Dobranskis, R. Zulcas, E. Simokaitis, K. Macijauskas. Savivaldybės Tarybos narė Elida Mantulova.

Kiti dalyviai: UAB „Klaipėdos autobusų parkas“ gen. direktorius Vaidas Ramanauskas.

J. Simonavičiūtė sakė, kad 2 ir 3 darbotvarkės klausimai neturėtų būti svarstomi, kadangi darbotvarkės klausimai nėra Kolegijos kompetencijoje. Siūlė išbraukti 2 ir 3 klausimus iš darbotvarkės.

S. Budinas pritarė J. Simonavičiūtei išbraukti abu klausimus iš posėdžio darbotvarkės.

V. Grubliauskas siūlė balsuoti. Išbraukti 2 klausimą iš darbotvarkės BALSUOTA: už – 4 (S. Budinas L. Juknienė, A. Šimkus, J. Simonavičiūtė), prieš – 7 (V. Grubliauskas, A. Cesiulis, A. Barbšys, K. Bagdonas, A. Kaveckis, R. Taraškevičius, A. Vaitkus), susilaikė – 1 (A. Petraitis). Klausimo iš darbotvarkės neišbraukė.

V. Grubliauskas siūlė balsuoti. Išbraukti 3 klausimą iš darbotvarkės BALSUOTA: už – 6 (S. Budinas L. Juknienė, A. Šimkus, J. Simonavičiūtė, R. Taraškevičius, A. Vaitkus), prieš – 6 (V. Grubliauskas, A. Cesiulis, A. Barbšys, K. Bagdonas, A. Kaveckis, A. Petraitis), susilaikė – 0. Pirmininkaujančio V. Grubliausko balsas lemiamas, todėl klausimo iš darbotvarkės neišbraukė.

DARBOTVARKĖ (patvirtinta bendru sutarimu):

1. Dėl Klaipėdos vasaros koncertų estrados tvarkymo tolimesnių veiksmų. Pranešėjas R. Zulcas.

2. Dėl UAB „Senasis turgus“ akcijų paketo pardavimo. Pranešėjas E. Simokaitis.

3. Dėl įmonių reorganizavimo. Pranešėjas E. Simokaitis.

4. Dėl savivaldybės administracijos teikiamų paslaugų ir darbuotojų darbo sąlygų gerinimo įrengiant naują infrastruktūrą. Pranešėjas E. Simokaitis.

1. SVARSTYTA. Klaipėdos vasaros koncertų estrados tvarkymo tolimesni veiksmai.

Pranešėjas R. Zulcas teigė, kad Savivaldybės administracijos direktoriaus 2019 m. rugsėjo 26 d. įsakymu Nr. AD1-1261 sudaryta darbo grupė Klaipėdos vasaros estrados architektūrinio projekto konkursui organizuoti šių metų sausio 12 d. baigė darbą ir protokolu ADM1-14 nustatė, kad tolimesni Klaipėdos vasaros koncertų estrados tvarkybos darbai galėtų būti vykdomi etapais ir skirtinga finansine apimtimi. Siūlomos dvi alternatyvos: I alternatyva – atlikti Vasaros estrados kapitalinį remontą; II alternatyva – atlikti Vasaros estrados kapitalinį remontą ir paskelbti techninio projekto rengimo konkursą aplinkos sutvarkymui, įvedant poilsio, sporto ir rekreacijos infrastruktūrinius elementus, pasiūlytus architektūrinio konkurso metu. Įrengti mašinų parkavimo aikštelę (Kapitalinis remontas – 1 500 000 Eur, mašinų parkavimo aikštelės įrengimas ir prieigų sutvarkymas –1 500 000 Eur; takų, WC, sporto aikštynų ir želdynų įrengimas – 4 000 000 Eur. Tikslūs investiciniai kaštai bus nustatyti parengus atskirų dalių techninius projektus). KMSA siūlė Kolegijai priimti sprendimą dėl tolimesnės Vasaros estrados projekto įgyvendinimo eigos pasirenkant II alternatyvą.

V. Grubliauskas siūlė balsuoti. Pirma alternatyva BALSUOTA: už – 3 (S. Budinas, J. Simonavičiūtė, A. Vaitkus), antra alternatyva BALSUOTA: už – 9 (V. Grubliauskas, A. Cesiulis, A. Barbšys, K. Bagdonas, A. Kaveckis, L. Juknienė, A. Petraitis, A. Šimkus, R. Taraškevičius), susilaikė – 0. Pritarta antrai alternatyvai.

NUTARTA. Pritarta antrai alternatyvai.

V. Grubliauskas pranešė, kad gautas Kolegijos nario A. Petraičio nusišalinimas (TNS-182 Nr. 2021-04-22) nuo šio klausimo aptarimo ir sprendimo priėmimo.

2. SVARSTYTA. UAB „Senasis turgus“ akcijų paketo pardavimas.

Pranešėjas E. Simokaitis teigė, kad Savivaldybės administracija, vadovaudamasi priimtu Savivaldybės tarybos sprendimu, organizavo privataus investuotojo atrankos/paieškos procedūras. Paskelbus apie investuotojo atranką buvo gautas vienas UAB „Tilžės turgus“ UAB „Senasis turgus“ (toliau – Bendrovė) pasiūlymas investuoti į UAB „Senasis turgus“ (toliau – Bendrovė) apmokant už papildomai išleidžiamas 5 737 803 vienetus paprastųjų vardinių akcijų, kurių bendra nominali vertė – 1 663 962,87 Eur. Savivaldybės administracija vykdė derybas su Investuotoju dėl akcininkų sutarties sąlygų. Tačiau derybos buvo nutrauktos nepavykus suderinti esminių akcininkų sutarties sąlygų. Savivaldybės administracija siūlė šiuos variantus dėl Bendrovės akcijų paketo pardavimo: I variantas – Bendrovės 51 proc. akcijų paketo pardavimas viešo aukciono būdu; II variantas – Bendrovės 75 proc. akcijų paketo pardavimas viešo aukciono būdu; III variantas – Bendrovės 100 proc. akcijų paketo pardavimas viešo aukciono būdu; IV variantas – Bendrovės įstatinio kapitalo didinimas privačių asmenų lėšomis, privačiam akcininkui perleidžiant 51 proc. akcijų. Savivaldybės administracija siūlė pritarti III variantui dėl Bendrovės 100 proc. akcijų paketo pardavimo viešo aukciono būdu.

J. Simonavičiūtė sakė, kad per tris metus nuo klausimo iškėlimo situacija nepasikeitė, nėra iškeltų aiškių tikslų. Reikia išlaikyti įmonės veiklą, nemato šiuose pateiktuose variantuose tinkamos išeities.

A. Vaitkus teigė, kad reikia išlaikyti įmonės tikslą ir funkciją, neparduodant Bendrovės akcijų.

S. Budinas sakė, kad pateikti variantai nėra tinkami, nes bendruomenė nori Bendrovę matyti Klaipėdos miesto senamiestyje. Siūlė atidėti sprendimo priėmimą dėl UAB „Senasis turgus“ akcijų paketo pardavimo iki 2021-06-01 pateikiant apsvarstyti frakcijose.

V. Grubliauskas siūlė balsavimu apsispręsti dėl UAB „Senasis turgus“ akcijų paketo pardavimo atidėjimo. BALSUOTA: už – 7 (S. Budinas, A. Cesiulis, L. Juknienė, J. Simonavičiūtė, A. Šimkus, R. Taraškevičius, A. Vaitkus), prieš – 4 (V. Grubliauskas, A. Barbšys, K. Bagdonas, A. Kaveckis,), susilaikė – 0. Pritarta atidėti klausimo svarstymą.

NUTARTA. Pritarta atidėti klausimo svarstymą iki 2021-06-01 teikiant svarstyti frakcijose.

3. SVARSTYTA. Įmonių reorganizavimas.

Pranešėjas E. Simokaitis teigė, kad Savivaldybės administracijoje svarstomos galimybės, vertinamas tikslingumas, nauda dėl Savivaldybės valdomos įmonės – UAB „Gatvių apšvietimas“ reorganizavimo prijungimo būdu prie UAB „Klaipėdos autobusų parkas“. Nepriklausomo konsultantų bendrovė UAB „Peritus“ atliko UAB „Klaipėdos autobusų parkas“ ir UAB „Gatvių apšvietimas“ reorganizavimo prijungimo būdu vertinimą, kuriuo įvertino abiejų įmonių reorganizavimo prijungimo būdu tikslingumą, argumentus, naudą ir pateikė rekomendacijas sėkmingesniam įgyvendinimui, aptarė galimus modelius, pateikė pasiūlymus ir suformulavo naują viziją. Pateikė įmonių reorganizavimo sprendimus: Sumažinti įmonių bendruosius administravimo kaštus siekiama iš veiklos efektyvinimo ir mažesnio įmonių valdymo aparato. Didžioji dalis darbuotojų, ypač specialistų savo sukauptą kompetenciją ir įgūdžius stiprins per naujus įgūdžius įgyjamus dėl įmonių jungimo. Dėl glaudesnio bendradarbiavimo pagreitės procesai, atsiras kokybiškesnių paslaugų, dėl panašaus veiklos pobūdžio atsiras sinergija geresniam darbų vykdymui; Jungiant įmones vienas iš pagrindinių tikslų yra išlaikyti darbuotojus, išlaikyti esamas paslaugas ir kompetencijas, dėl veiklų sinergijos greičiau, pigiau ir darniau įgyvendinti darnaus judumo plano priemones; Reorganizavimo procesas jungiant įmones nukreiptas į organizacinės struktūros bei turto valdymo optimizavimą, kaštų mažinimą, paslaugų gerinimą ir naujų plėtojimą. Siekiant užtikrinti sklandų reorganizavimo procesą planuojama iš įmonių specialistų, suvokiančių atskirų jungiamų įmonių specifinius veiklos ypatumus, sudaryti komandą, atsakingą už sklandų procesą; Potencialiai jungiamose įmonėse yra vienoda finansų apskaitai naudojama programinė sistema, kas leidžia greitai ir išvengiant klaidų atlikti finansinių duomenų apjungimą; Šiuo metu abiem potencialiai jungiamoms įmonėms vadovauja tas pats vadovas. Įmonių komandoms vadovas-darbuotojas adaptacijos fazė yra pasibaigusi. Vadovui per šį vadovavimo abiem įmonėms laikotarpį, abi įmonės yra pažįstamos iš vidaus, valdomos galimos rizikos; Įmonėms jau kurį laiką vadovauja vienam vadovui pavyko pažinti įmonių vidinę kultūrą, darbuotojus, įvertinti darbuotojų kompetencijas bei galimas rizikas dėl nesuderinamumo. Reorganizuojant įmones sujungimo būdu bus užtikrintas žmogiškųjų išteklių išlaikymas, paslaugų vykdymo tęstinumas, išlaikant ir motyvuojant atskirų jungiamų įmonių specifinių veiklos ypatumų specialistus.

V. Grubliauskas siūlė balsavimu apsispręsti dėl įmonių reorganizavimo. BALSUOTA: už – 7 (V. Grubliauskas, A. Cesiulis, A. Barbšys, K. Bagdonas, A. Kaveckis, A. Petraitis, R. Taraškevičius), prieš – 1 (A. Vaitkus), susilaikė – 3 (L. Juknienė, J. Simonavičiūtė, A. Šimkus). Pritarta įmonių reorganizavimui.

NUTARTA. Pritarta įmonių reorganizavimui.

4. SVARSTYTA. Savivaldybės administracijos teikiamų paslaugų ir darbuotojų darbo sąlygų gerinimas įrengiant naują infrastruktūrą.

Pranešėjas E. Simokaitis teigė, kad Savivaldybės tarybos kolegijai teikia informaciją ir galimus variantus dėl KMSA teikiamų paslaugų ir darbuotojų darbo sąlygų gerinimo sukuriant naują infrastruktūrą. Siekiant spręsti nurodytas problemas išskiriame pagrindinius KMSA patalpų praplėtimo, paslaugų teikimo ir darbuotojų darbo sąlygų gerinimo scenarijus: 1. Ir toliau vykdyti veiklą esamuose objektuose rekonstruojant Liepų gatvės objektus ir/ar statant priestatą; 2. KMSA veiklos perkėlimas į jos veiklai pritaikytas patalpas/pastatą nuomos pagrindu; 3. KMSA veiklai pritaikytų patalpų/pastato įsigijimas. Vertinant naujų patalpų poreikį taip pat reikėtų atsižvelgti į tai, kad didžioji dalis KMSA teikiamų paslaugų yra perkelta arba bus perkelta į elektroninę erdvę. Taip pat vertinant šių dienų situaciją, tai yra darbuotojų darbinių funkcijų vykdymą nuotoliniu būdu, ateityje bus vertinama galimybė daliai KMSA darbuotojų ir toliau dirbti nuotoliniu būdu ir sukurti nuolatines nuotolines darbo vietas. Visos šios aplinkybės leis sumažinti administracinių patalpų poreikį. Įvertinus nurodytus KMSA patalpų praplėtimo, paslaugų teikimo ir darbuotojų darbo sąlygų gerinimo variantus, Klaipėdos miesto savivaldybės administracija prašo pritarti 1-am variantui, tai yra ir toliau veiklą vykdyti esamuose pastatuose Liepų g. 7, Liepų g. 11 ir Vytauto g. 13 atliekant jų kapitalinį remontą bei įvertinant priestato statybos poreikį.

V. Grubliauskas siūlė balsuoti. Pirmas variantas BALSUOTA: už – 0, antras variantas BALSUOTA: už – 3 (A. Barbšys, K. Bagdonas, A. Kaveckis), trečias variantas BALSUOTA: už – 9 (V. Grubliauskas, A. Cesiulis, S. Budinas, A. Petraitis, L. Juknienė, J. Simonavičiūtė, A. Šimkus R. Taraškevičius, A. Vaitkus), susilaikė – 0. Pritarta trečiam variantui.

NUTARTA. Pritarta trečiam variantui.

Posėdžio pabaiga 12.10 val.

Posėdžio pirmininkas Vytautas Grubliauskas

Tarybos ir mero sekretorius Modestas Vitkus

M. Petrulienė, tel. 34 22 47

2021-04-27